八月五日中部官舍讀唐曆天寶已來追愴故事
將尋國朝事，靜讀柳芳曆。八月日之五，開卷忽感激。正當天寶末，撫事坐追惜。仰思聖明帝，貽禍在肘腋。楊李盜吏權，貪殘日狼藉。燕戎伺其便，百萬奮長戟。兩河連煙塵，二京成瓦礫。生人死欲盡，揳業猶不息。肅宗傳寶圖，寇難連年擊。天地方開泰，鑄鼎成繼述。萬國哭龍袞，悲思動蠻貊。自此千秋節，不復動金石。悲風揚霜天，繐帷冷塵席。零落太平老，東西亂離客。往往為餘言，嗚咽淚雙滴。況當近塞地，哀吹起邊笛。撫幾觀陳文，使我心不懌。花萼笑繁華，溫泉樹容碧。霓裳煙雲盡，梨園風雨隔。露囊與金鏡，東逝驚波溺。昔聞歡娛事，今日成慘戚。神仙不可求，劍璽苔文積。萬古長恨端，蕭蕭泰陵陌。